Limpopo-broers in vroeë oggendure doodgeskietArgieffoto (Foto: imgkid.com) Ao. James Finley, woordvoerder van die polisie, het aan Maroela Media gesê die besonderhede rondom die gebeure is in dié stadium nog vaag, maar sal deel vorm van die polisie se ondersoek. Die twee broers was sakemanne op die dorp. “Al wat ons in dié stadium weet, is dat vier gewapende rowers omstreeks 03:00 by die huis ingebreek het. Ons weet nie of daar ŉ struweling tussen die rowers en slagoffers ontstaan het nie, maar die twee broers is albei in die bors geskiet,” het Finley gesê. “Een van die mans is op die toneel dood, terwyl die ander man na ŉ hospitaal gehaas is waar hy later ook dood is.” Volgens Finley was die broers se ma en suster ook in die huis ten tyde van die voorval, maar hulle is ongedeerd. “’n Onbekende bedrag kontant is tydens die rooftog gesteel. Ons is nog nie seker of enigiets anders vermis word nie.” Finley het gesê twee sake van moord en ŉ saak van huisbraak is aanhangig gemaak. Die name van die oorledenes kan nog nie bekendgemaak word nie, aangesien al hul naasbestaandes nog nie van hul dood ingelig is nie.